A Bizottság 2002/25/EK irányelve
(2002. március 5.)
a személyhajókra vonatkozó biztonsági szabályokról és követelményekről szóló 98/18/EK tanácsi irányelv módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a személyhajókra vonatkozó biztonsági szabályokról és követelményekről szóló, 1998. március 17-i 98/18/EK tanácsi irányelvre [1] és különösen annak 8. cikke b) pontjára,
mivel:
(1) A 98/18/EK irányelv alkalmazásában a személyhajók biztonsági szabályaival és követelményeivel kapcsolatos nemzetközi egyezményeknek, köztük az Életbiztonság a tengeren tárgyú 1974. évi nemzetközi egyezménynek (SOLAS Egyezmény) és egyéb nemzetközi szabályzatoknak és határozatoknak az ezen irányelv elfogadásakor hatályban lévő változata érvényes.
(2) A 98/18/EK irányelv elfogadása óta hatályba léptek a SOLAS Egyezmény és az egyéb nemzetközi szabályzatok és határozatok módosításai, illetve hamarosan hatályba lépnek.
(3) A 98/18/EK irányelv I. mellékletében figyelembe kell venni ezen új nemzetközi okmányokat.
(4) A 98/18/EK irányelvet megfelelően módosítani kell.
(5) Az irányelv módosításai összhangban vannak a legutóbb a 98/74/EK bizottsági irányelvvel [2] módosított 93/75/EGK tanácsi irányelv [3] 12. cikkével létrehozott bizottság véleményével,
ELFOGADTA EZT AZ IRÁNYELVET:
1. cikk
A 98/18/EK irányelv I. melléklete helyébe ezen irányelv mellékletének szövege lép.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2002. október 15-ig megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Közösségek Hivatalos Lapjában való kihirdetésének napján lép hatályba.
Ezt az irányelvet a melléklet eltérő rendelkezése hiányában 2003. január 1-jétől kell alkalmazni.
4. cikk
Ennek az irányelvnek a tagállamok a címzettjei.
Kelt Brüsszelben, 2002. március 5-én.